Prezident huzuridagi Strategik va mintaqalararo tadqiqotlar institutida rahbariyat o‘zgardi

O‘zbekiston Respublikasi Tashqi ishlar vazirligi huzuridagi Xalqaro munosabatlar axborot-tahlil markazi rahbari lavozimida faoliyat yuritgan Eldor Tohirovich Aripov O‘zbekiston Respublikasi prezidenti huzuridagi Strategik va mintaqalararo tadqiqotlar instituti direktori lavozimiga tayinlandi. 
Institut saytida berilgan xabarga ko‘ra, institut direktorining birinchi o‘rinbosari sifatida, avval Tashqi ishlar vazirligi qoshidagi Jahon iqtisodiyoti va diplomatiya universitetining o‘quv ishlari bo‘yicha prorektori vazifasida ishlagan, O‘zbekiston Respublikasi Oliy Majlisi senatining a'zosi Mir-Akbar Hojiakbarovich Rahmonqulov tayinlandi.
Shuningdek, institut direktorining o‘rinbosarlari sifatida Shafoat Fayzullayevna Nurullayeva hamda Sanjar Alimxonovich Valiyevlar ham tayinlandilar. 
Institut direktorining maslaxatchisi etib Farhodbek Shuhratbekovich Zufarov tasdiqlandi.
O‘zbekiston Respublikasi prezidenti huzuridagi Strategik va mintaqalararo tadqiqotlar instituti (SMTI) – davlat ilmiy-tadqiqot muassasadir. Institut 1992 yil O‘zbekiston Respublikasi prezidenti farmoniga asosan tashkil etilgan. 
Institut axborot-tahliliy va ilmiy-tadqiqot faoliyatining asosiy yo‘nalishlari quyidagilar:
O‘zbekistonning ichki xavfsizligi va barqaror taraqqiyotini ta'minlashning dolzarb masalalari;
Markaziy Osiyoda mintaqaviy xavfsizlik masalalari, mintaqa mamlakatlari bilan ko‘p qirrali hamkorlikni rivojlantirish istiqbollari;
xalqaro xavfsizlik va global rivojlanishning joriy tendensiyalari, O‘zbekiston Respublikasining jahon mamlakatlari, xalqaro tashkilotlar va moliya institutlari bilan hamkorlikni istiqbollari.